b'\n_START_ARTICLE_\nQ-Max\n_START_PARAGRAPH_\nQ-Max on nesteytetty\xc3\xa4 maakaasua kuljettavien LNG-s\xc3\xa4ili\xc3\xb6alusten (engl. liquefied natural gas) kokoluokka. Q tulee sanasta Qatar, valtiosta, joka on maailman suurin nesteytetyn maakaasun viej\xc3\xa4. Alukset kuljettavat Qatarin maakaasua Japaniin, Yhdysvaltoihin, Italiaan ja Isoon-Britanniaan._NEWLINE_Q-Max-s\xc3\xa4ili\xc3\xb6aluksen lastikapasiteetti on 262\xc2\xa0000 \xe2\x80\x93 266\xc2\xa0000 kuutiometri\xc3\xa4. Tyypillisen laivan pituus on 345 metri\xc3\xa4, leveys 55 metri\xc3\xa4 ja syv\xc3\xa4ys 12 metri\xc3\xa4. Laivoissa on kaksi hidasta dieselmoottoria, diesels\xc3\xa4hk\xc3\xb6inen voimansiirto ja kaksi potkuria. Koneteho on 2 \xc3\x97 21\xc2\xa0770 kilowattia kierrosnopeudella 91 kierrosta minuutissa. Kuljetettava lasti on viidess\xc3\xa4 membraanis\xc3\xa4ili\xc3\xb6ss\xc3\xa4 ja laivoissa on kaasun uudelleennesteytyskoneisto._NEWLINE_Q-Flex on nesteytetty\xc3\xa4 maakaasua kuljettavien LNG-s\xc3\xa4ili\xc3\xb6alusten kokoluokka, johon kuuluvien laivojen lastikapasiteetti on 210\xc2\xa0000 \xe2\x80\x93 217\xc2\xa0000 kuutiometri\xc3\xa4. Q-Flex tulee sanoista Qatar-Flexible. Flexible eli joustava tarkoittaa ett\xc3\xa4 qatarilaista maakaasua kuljettava laiva voi koostaan huolimatta k\xc3\xa4ytt\xc3\xa4\xc3\xa4 olemassa olevia terminaaleja. Q-Max-laivat vaativat terminaaleihin muutoksia._NEWLINE_Q-Flexin lastikapasiteetti on 40\xc2\xa0% suurempi kuin perinteisill\xc3\xa4 LNG-s\xc3\xa4ili\xc3\xb6aluksilla; Q-Maxin lastikapasiteetti on 70\xc2\xa0% suurempi. Tyypillisen Q-Flex-s\xc3\xa4ili\xc3\xb6aluksen pituus on 302 metri\xc3\xa4, leveys 50 metri\xc3\xa4, syv\xc3\xa4ys 12 metri\xc3\xa4 ja korkeus 70 metri\xc3\xa4. Maakaasu kuljetetaan viidess\xc3\xa4 lastitankissa, joista kukuin on kooltaan noin 50 \xc3\x97 50 \xc3\x97 70 metri\xc3\xa4. Rakenteeltaan Q-Flex muistuttaa Q-Maxia. Ensimm\xc3\xa4inen Q-Flex-laiva luovutettiin syyskuussa 2004. Kaikki Q-Flex-laivat on rakennettu Etel\xc3\xa4-Koreassa kolmen yhti\xc3\xb6n telakoilla: Hyundai Heavy Industries, Samsung Heavy Industries ja Daewoo Shipbuilding & Marine Engineering.'